**Mana visinteresantākā mājturības un tehnoloģiju mācību stunda**

Šodien mājturības un tehnoloģiju stundas ritēja kā ierasts līdz brīdim, kad īsi pirms stundas beigām skolotājs ieminējās: ”Man jums nākamajai stundai ir ieplānots pārsteigums!” Kolosāli! Kā man patīk pārsteigumi, bet ienīstu neziņu! Visu nedēļu par to tik domāju, kas tur būs, kas mani sagaida… Un mani tas tracināja un padarīja īgnu un aizkaitināmu. Tas laikam būs īstais apzīmējums manam noskaņojumam. Bet tāds tas nebija ilgu laiku, jo ir citas stundas, uzdevumi, kontroldarbi un vēl citas šausmas. Bet, ja par skolotāja piesaukto pārsteigumu – to izbaudīju jau pavisam drīz. Nedēļu vēlāk es noslēpumu atklāju.

Ejot uz mājturības un tehnoloģiju stundām, es aizdomājos. Kad attapos, atradu sevi otrā skolas pusē. Beidzot ierados pie kabineta durvīm. Par laimi, es stundu nenokavēju un iegāju klasē. Izrādās, ka klasē neviena nav, pat skolotāja nebija. Tomēr kabinetā varēja dzirdēt klusu klabēšanu, rūkšanu un sīkšanu. Visskaļāk bija aiz skolotāja galda, un acs stūrī ieraudzīju rokturi zem skolotāja galda. Rokturi es pavilku, un atklājās, ka aiz roktura bija milzīga darbnīca ar visjaunākajām tehnoloģijām. Tur bija pat kalšanas stūrītis! Darbnīcā es atradu skolotāju, kurš kaut ko metināja. Kad viņš pabeidza metināt, skolotājs, mani ieraugot, no pārsteiguma izlēca no krēsla. Viņš jautāja: ”Ko tu te dari!?” “Es atnācu uz mācību stundu,” es turpināju. “Vai šī ir tā darbnīca, par ko jūs pagājušajā stundā runājāt?” Skolotājs piecēlās un man jautāja: ”Tev vispār patīk šī darbnīca?” Es atbildēju: “Protams, ka patīk!” Skolotājs piebilda: “Tu zināji, ka šeit ir pilns jaunākais ekipējums no aizsargbrillēm līdz pat zāģiem.” Es skatījos apkārt un biju pārsteigts par visu, ko redzēju. “Tad sāksim stundu?” skolotājs jautāja. Tā sākās mana brīnumainā mācību stunda.

Stundas sākumā skolotājs man mācīja tieši to, ko es gribēju mācīties – kalšanu. Tā stunda bija fiziski izaicinoša, jo bija daudz jāceļ, jāsit un jāmācās īsā laika periodā. Beigās pamatus apguvu, un biju iemācījies, kā sākt kalšanas procesu. Tomēr, kad pabeidzu mācīties pamatus, man mācīja, kā kalt ieročus un mašīnu detaļas. Kad pabeidzu mācīties, skolotājs izlēma, ka es varu veidot, ko es gribētu. Es izlēmu, ka veidošu mazu nazīti. Man izdevās, es nokārtoju skolotāja pārbaudi un pirmo stundu pabeidzu. Lielu atpūtu, ko gaidīju, es nedabūju, jo sākām mācīties nākamo tēmu, kas bija elektronika un mašīnas. Par laimi, šoreiz nebija tik daudz fiziskā darba, bet man bija vairāk jāmācās teorija, kā strādāt droši un kā pasargāt sevi no elektrības. Bija jāmācās arī, kādas ir mašīnas detaļas un kādi ir to darbošanās principi. Vēl bija (nezinu cik) daudz drošības noteikumu. Mans mazais pakausis to gandrīz neizturēja. Pēc kāda laiciņa pienāca patstāvīgā darba laiks. Tajā man bija jāsalabo mašīna. Mašīnai bija elektronikas problēmas un nebija dažu detaļu. Bija sajūta, ka strādāju pie mašīnas vairākas dienas, bet nenoguru. Pēc kāda laiciņa es biju gatavs atrādīt darbu. Es pat iemācījos, kā braukt ar mašīnu. Tajā laikā pienāca arī starpbrīdis, un visu brīvo laiku es nespēju beigt brīnīties par paveikto.

Diezgan ātri starpbrīdis pagāja, un sākās otrā stunda. Tajā man mācīja visu, kas jāzina „īstam vecim”. Man bija jāmācās, kā pareizi zāģēt un skaldīt malku, līdzināt virsmas. Viss, ko es šajā stundā mācījos, saistījās ar inženiera profesiju. Tad ieraudzīju, ka skolotājs izskatījās drūms un noskumis. Es to ignorēju un turpināju mācīties. Stundas beigās man skolotājs pastāstīja dažas dzīves gudrības, un iedeva mazu figūriņu, kas izskatījās pēc eņģeļa. Figūriņai bija cilvēka ķermeņa forma ar spārniem. Skolotājs teica: “Šo figūriņu, lūdzu, nepazaudē.” Kad viņš man figūriņu iedeva, skolotājs lēnām pārvērtās par smiltīm, un tad visa darbnīca kļuva par smiltīm. Viss bija tumšs, un es neko neredzēju. Es tikai jutu figūriņu un savus sirdspukstus. Pēkšņi paliku miegains un aizmigu.

Bailēs pamodos un sapratu, ka guļu savās mājās. Apskatījos apkārt, lai saprastu, kas notika, un es ieraudzīju figūriņu, ko skolotājs man iedeva. Uz pāris minūtēm es biju apstulbis, bet ātri sapratu, ka visi notikumi bija tikai sapnis. Tomēr es atceros katru detaļu, kas darbnīcā notika. Parasti es sapņus ātri aizmirstu, bet šis sapnis bija īpašs. Es izlēcu no gultas un sāku pierakstīt visu, ko darbnīcā iemācījos.

Tagad, ejot uz skolu, es vienmēr uz mājturību eju ar smaidu, bet šajā semestrī man ir meiteņu mājturība un tehnoloģijas. Jautri. Tomēr savā nākotnē es domāju izvēlēties inženiera profesiju, jo tad es varēšu izmantot visas zināšanas, ko tajā dienā ieguvu. Ceru, ka šis sapnis man nākotnē noderēs.

Dāvis Bāliņš

Valmieras Viestura vidusskola, 8.b klase